[pic] | EUROPA-KOMMISSIONEN |

Bruxelles, den 14.3.2011

KOM(2011) 115 endelig

Henstilling med henblik på

RÅDETS AFGØRELSE

om udpegelse af Den Europæiske Kulturhovedstad 2015 i Tjekkiet

EN

BEGRUNDELSE

Ved Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019[1] fastlægges proceduren for udpegelse af de europæiske kulturhovedstæder. I henhold til artikel 2 i afgørelsen udpeges to byer i to medlemsstater til europæiske kulturhovedstæder efter tur fra 2009, i overensstemmelse med den rækkefølge, der er fastsat i bilaget til afgørelsen. Kulturhovedstæderne skal i 2015 ligge i hhv. Belgien og Tjekkiet.

Udvælgelsen af europæiske kulturhovedstæder for 2015 og de følgende år foregår som følger.

En indkaldelse af ansøgninger offentliggøres hvert år af de pågældende medlemsstater senest seks år inden aktionens start. En jury bestående af 13 uafhængige eksperter fra kultursektoren indkaldes til et indledende udvælgelsesmøde senest fem år før aktionen. Juryen vurderer de modtagne ansøgninger på grundlag af de kriterier, der er fastsat i artikel 4 i afgørelse nr. 1622/2006/EF, og udarbejder en liste over indstillede byer, hvis kandidatur skal vurderes mere indgående, når de har udarbejdet en fuldstændig ansøgning.

Ni måneder efter det indledende udvælgelsesmøde indkalder hver af de berørte medlemsstater juryen til et møde for at foretage den endelige indstilling. Efter en omfattende vurdering af de byer, der i første omgang er blevet udvalgt, på grundlag af de kriterier, der er fastsat for aktionen, anbefaler juryen én by i hver af de pågældende medlemsstater.

På grundlag af disse anbefalinger indstiller de to medlemsstater hver en by som europæisk kulturhovedstad og underretter Europa-Parlamentet, Rådet, Kommissionen og Regionsudvalget herom, senest fire år før aktionen skal begynde.

Europa-Parlamentet kan inden for en frist på tre måneder fra modtagelsen af indstillingerne fremsende en udtalelse til Kommissionen.

Rådet, der træffer afgørelse på grundlag af en henstilling fra Kommissionen, udpeger officielt de pågældende byer som europæiske kulturhovedstæder for det år, indstillingen vedrører.

Tjekkiet har modtaget tre ansøgninger, fra Hradec Králové, Ostrava og Plzeň, om at blive europæisk kulturhovedstad.

Efter afslutningen af de to faser i udvælgelsesproceduren blev det projekt, der var forelagt af Plzeň, vurderet til bedst at opfylde de målsætninger og kriterier for aktionen, der er fastsat i artikel 4 i afgørelse nr. 1622/2006.

Juryen anbefalede derfor i sin rapport fra september 2010, at Plzeň bliver europæisk kulturhovedstad i Tjekkiet i 2015. Tjekkiet meddelte disse indstillinger til Europa-Parlamentet, Rådet, Kommissionen og Regionsudvalget i slutningen af 2010.

Europa-Parlamentet afgav en positiv udtalelse til Kommissionen i begyndelsen af januar 2011.

Udvælgelsesproceduren i Belgien blev afsluttet i foråret 2010, og Mons blev udpeget i november 2010.

I overensstemmelse med artikel 9, stk. 3, i afgørelse nr. 1622/2006/EF forelægger Kommissionen hermed vedlagte henstilling for Rådet om den officielle udpegelse af Mons til europæisk kulturhovedstad i 2015.

Henstilling med henblik på

RÅDETS AFGØRELSE

om udpegelse af Den Europæiske Kulturhovedstad 2015 i Tjekkiet

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019[2], særlig artikel 9, stk. 3,

under henvisning til henstilling fra Europa-Kommissionen,

under henvisning til juryens rapport fra september 2010 vedrørende udpegelse af en europæisk kulturhovedstad i Tjekkiet og

ud fra følgende betragtning:

Kriterierne i artikel 4 i afgørelse nr. 1622/2006/EF er helt opfyldt —

VEDTAGET DENNE AFGØRELSE:

Artikel 1

Plzeň udpeges som "Europæisk Kulturhovedstad 2015" i Tjekkiet.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende .

Udfærdiget i […], den […].

På Rådets vegne

Formand

[1] EUT L 304 af 3.11.2006, s. 1.

[2] EUT L 304 af 3.11.2006, s. 1.